تامر حسني ... عرفت الاسم ده من لقاء ليه علي القناه الاولي بيلعب علي الجيتار ولابس نضاره .. من الناس اللي حببتني العب جيتار وحببني اغني اغاني قديمه علي الجيتار زي ماشوفته ف اللقاء ده .. بعد كده كليب شوفتهوله اسمه قولو لا .. وبعد كده شريط نزل اسمه فري مكس مقدم اصوات جديده وكان علي رأسهم الاساتذه الكبار محمد منير وخالد عجاج واغنيه ليه يادنيا الواحد ... كان من ضمن الاغاني اللي ف الالبوم ده اغنيه اسمها انا شكلي هحبك ولا ايه غناء تامر وكانت اكتر اغنيه بحبها ف الالبوم ده .. وبعد فتره كده نزل البوم تامر وشيرين وطبعا تعلقي باغنيه حبيبي وانت بعيد واغنيه راحت حبيبتي مني ولو كنت نسيت ولو خايفه .. وفتره وظهر الانترنت بشكل اوسع وبدأنا نستخدمه سواء ف البيت او نخلع من الدروس ونروح السايبر نلعب ... الفتره دي بقي كان اول مره نشوف موضوع اغاني سينجل تنزل علي النت وتامر كان ملك الموضوع ده ف اغاني زي قولي بحبك ويانانا يانا وانا بس متضايق وهو انت تاااني وشويه وراح منزل البوم حب .. اللي كان وقتها مدرسه جديده وغريبه ف الاغاني ف السوق بس مفيش شاب محبش الالبوم ده لانه كان بيتكلم بلهجتنا بالظبط زي اغنيه حرقه دم وانتي نسيتي نفسك وحاجات كتير ومن هنا ارتباطنا بتامر زاد اكتر واكتر باغانيه والبوماته وافلامه وانسانياته وعمري مانسي الاغنيه اللي كان عملها ايام تعب الفنان احمد ذكي كنوع من المسانده ليه وتشجيعه وكانت بتقول اسمه حبيب قلبنا عمره ماغاب يوم عننا ... وكمان فكره ان مطرب بيغني ويألف ويلحن ويمثل ويخرج وينتج ويألف افلام كانت جديده علينا والاهم ماشاء الله كانت نجاحها ... وانا جوا ستار اكاديمي كنت بحب اغني اغانيه جدا ... كل تعلقي بيه واحترامي ليه ف كلامي اللي فات كوم ولما تعاملت معاه شخصيا من سنين كوم تااااني فهمت ليه ربنا محبب الناس فيه ماشاء الله من جدعنته وتشجيعه ليا ومن نصايحه ليا وكان بالنسبالي حلم ان غنيت جنبه علي المسرح الروماني وانه يفكر يقدم جيل جديد ف حفله تاريخيه لطرح البومه عمري ابتدا تورينا اد ايه جدعنته وحبه للخير ... كذا مره اروح حفلاته عشان طول عمري بحب احضر حفلاته والاقيه اول مايشوفني يقدمني ويخليني اغني معاه زي الفيديو اللي فوق ده ... واخرهم ان اول مره امثل ف حياتي يبقي معاه وقصاده وليا كل الشرف ان طلعت مشهد واحد حتي لو ثانيه واحده قصاد تامر وحاجه هفضل متشرف بيها طول عمري وهقولها ان اول مره امثل ف حياتي كانت مع تامر حسني ... انا بكتب البوست ده للتاريخ ان الراجل ده انا بحبه جداا طول عمري وان ليا اخ بتشرف بيه زي ماكل العالم بيتشرف بيه اسمه تامر حسني 😍😍 #تامر_حسني